Bozor tamoyillariga asoslangan ipoteka kreditlarini ajratish orqali aholini uy-joy bilan ta’minlashga oid qo‘shimcha chora-tadbirlar to‘g‘risida

Ipoteka kreditlari orqali aholini uy-joy bilan ta’minlash, uy-joy sharoitlarini yaxshilashga muhtoj oilalarni ijtimoiy va moliyaviy qo‘llab-quvvatlash, xususiy pudrat tashkilotlarini uy-joy qurilishi sohasiga keng jalb etish bo‘yicha shart-sharoitlar yaratishga qaratilgan islohotlarning ko‘lamini kengaytirish maqsadida:
 1. Belgilansinki, O‘zbekiston Respublikasi Prezidentining 2019-yil 28-noyabrdagi PF-5886-son Farmoniga asosan joriy etilgan bozor tamoyillariga asoslangan ipoteka kreditlari orqali aholini uy-joy bilan ta’minlashning yangi tartibi (keyingi o‘rinlarda — yangi tartib) doirasida:
 ko‘p kvartirali uy-joylar Qoraqalpog‘iston Respublikasi va barcha viloyatlarning qishloq joylarida (shaharlarga va tuman ma’muriy markazlariga tutash hududlarda) quriladi;
 Moliya vazirligi tijorat banklariga pul mablag‘larini hamda tijorat banklari aholiga ipoteka kreditlarini 6 oylik imtiyozli davr (mijozning xohishiga ko‘ra) bilan 20 yil (yigirmanchi yilni ham qo‘shgan holda) muddatga ajratadi;
 ipoteka kreditlari bo‘yicha dastlabki badal sotib olinadigan kvartira qiymatining 15 foizidan kam bo‘lmagan miqdorda belgilanadi. Bunda, mazkur Farmon qabul qilinguniga qadar subsidiya taqdim etish to‘g‘risidagi xabarnomalarni olgan shaxslarga ipoteka kreditlari va subsidiyalar 2020-yilda amalda bo‘lgan shartlar va miqdorlarda ajratiladi;
 ipoteka kreditining eng ko‘p miqdori va dastlabki badalning bir qismini qoplash uchun subsidiya miqdori har yili Iqtisodiy taraqqiyot va kambag‘allikni qisqartirish vazirligi tomonidan Moliya vazirligi hamda Qurilish vazirligi bilan kelishgan holda uy-joyning hisoblangan qiymatidan kelib chiqib belgilanadi va har olti oyda qayta ko‘rib chiqiladi; 
 sotib olinadigan kvartira joylashuvi, qiymati va maydonidan qat’iy nazar ipoteka krediti bo‘yicha dastlabki badalning bir qismini qoplash uchun subsidiyalar — qat’iy belgilangan 32 million so‘m miqdorda, foiz to‘lovlarining bir qismini qoplash uchun subsidiyalar kredit muddatining birinchi besh yili davomida 10 foizlik punktdan oshgan qismiga to‘lanadi; 
 ipoteka krediti bo‘yicha dastlabki badal va foiz to‘lovlarining bir qismini qoplash uchun subsidiyalar sotib olinayotgan kvartiraning narxi ipoteka kreditining eng ko‘p miqdoridan oshgan taqdirda ham to‘lanadi. Bunda, sotib olinadigan kvartiraning narxi ipoteka kreditining eng ko‘p miqdoridan oshgan taqdirda, qiymatning qolgan qismi qarz oluvchi tomonidan o‘z mablag‘lari va qonunchilikda belgilangan boshqa mablag‘lar hisobidan dastlabki badal summasini oshirish orqali to‘lanadi; 
 qarz oluvchilarga ularning xohishiga ko‘ra ipoteka krediti bo‘yicha to‘lovlarni annuitet yoki differensial usulida amalga oshirish huquqi beriladi.
 2. Iqtisodiy taraqqiyot va kambag‘allikni qisqartirish vazirligi hamda Moliya vazirligi tomonidan Qurilish vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda ishlab chiqilgan:
 2021-yilda yangi tartib doirasida ipoteka kreditlari ajratishning maqsadli parametrlari 1-ilovaga muvofiq;
 2021-yilda yangi tartib doirasida ipoteka kreditlari bo‘yicha subsidiyalar ajratishning maqsadli parametrlari 2-ilovaga muvofiq;
 2021-yil uchun uy-joylarning hisoblangan qiymati, bir qarz oluvchiga ajratiladigan ipoteka krediti va dastlabki badalning bir qismi uchun Davlat budjetidan ajratiladigan subsidiyalarning eng ko‘p miqdori 3-ilovaga muvofiq tasdiqlansin.
 Belgilansinki, 2022-yil 1-yanvarga qadar qurilishi yakunlanib, foydalanishga tayyor holda topshirilgan kvartiralarni sotib olish uchun ajratiladigan ipoteka kreditlari bo‘yicha subsidiyalar sotib olinayotgan kvartiraning maydoni va narxi mazkur Farmonning 3-ilovasida keltirilgan kvartira maydonining eng ko‘p me’yori va uy-joyning hisoblangan qiymatidan oshgan taqdirda ham to‘lanadi.
 Bunda, sotib olinadigan kvartiraning narxi uy-joyning hisoblangan qiymatidan oshib ketgan taqdirda, qiymatning qolgan qismi qarz oluvchi tomonidan o‘z mablag‘lari va qonun hujjatlarida taqiqlanmagan boshqa manbalar hisobidan to‘lanadi.
 3. Qurilish vazirligi Iqtisodiy taraqqiyot va kambag‘allikni qisqartirish vazirligi hamda Moliya vazirligi bilan birgalikda 2021-yilda: 
 “Qishloq qurilish invest” IK” MChJ ishtirokida qishloq joylarda 8 336 ta kvartiradan iborat bo‘lgan ko‘p qavatli arzon uy-joylar qurilishini 4-ilovaga muvofiq;
 Osiyo taraqqiyot banki mablag‘lari hisobiga “Qishloq qurilish invest” IK” MChJ ishtirokida qishloq joylarda qo‘shimcha ko‘p qavatli arzon uy-joylar qurilishini 4¹-ilovaga muvofiq;
 “O‘zshahar qurilish invest” IK” MChJ ishtirokida fuqarolarning alohida toifalari uchun 3 550 ta kvartiradan iborat bo‘lgan ko‘p qavatli uy-joylar qurilishini ta’minlasin.
 4. Belgilansinki:
 mazkur Farmonning 4-ilovasida ko‘rsatilgan uy-joylar qurilishi — “Qishloq qurilish invest” IK” MChJ ishtirokida qishloq joylarda arzon uy-joylarni qurish dasturining 2020-yildagi talablariga muvofiq Osiyo taraqqiyot banki va Islom taraqqiyot banki mablag‘lari hisobidan;
 mazkur Farmonning 3-bandi uchinchi xatboshisida ko‘rsatilgan uy-joylar qurilishi — “O‘zshahar qurilish invest” IK” MChJ ishtirokida shaharlarda fuqarolarning alohida toifalari uchun ko‘p kvartirali uy-joylarni qurish dasturi talablariga muvofiq Moliya vazirligi tomonidan ajratilgan mablag‘lar hisobidan amalga oshiriladi.
 5. Vazirlar Mahkamasi bir oy muddatda 2021-yilda “O‘zshahar qurilish invest” IK” MChJ ishtirokida fuqarolarning alohida toifalari uchun ko‘p kvartirali uy-joylar qurishning asosiy parametrlarini tasdiqlasin.
 6. O‘zbekiston Respublikasi Prezidentining 2020-yil 1-maydagi PQ-4701-son qaroriga muvofiq Andijon, Namangan va Farg‘ona viloyatlarida joriy etilgan jismoniy shaxslarga yakka tartibdagi uy-joylarni qurish va rekonstruksiya qilish uchun kreditlarni ajratish tartibi barcha hududlarda joriy etilsin.
 Bunda:
 kreditlar Qoraqalpog‘iston Respublikasi va har bir viloyatda 500 ta, jami 6 500 ta yakka tartibdagi uy-joyni qurish (rekonstruksiya qilish) uchun ajratiladi;
 kreditlar ipoteka kreditining eng ko‘p miqdorlaridan oshmaydigan va dastlabki badali yakka tartibdagi uy-joyni qurish (rekonstruksiya qilish) ishlari qiymatining 15 foizidan kam bo‘lmagan miqdorda, 6 oylik imtiyozli davr bilan 20 yil (yigirmanchi yilni ham qo‘shgan holda) muddatga ajratiladi;
 kreditlar qurilish materiallarini sotib olish va yakka tartibdagi uy-joyni qurish (rekonstruksiya qilish) ishlarini amalga oshirish bo‘yicha xarajatlarni qoplashga beriladi. Bunda, qurilish ishlari qonun hujjatlariga muvofiq qarz oluvchining o‘z kuchi bilan, xususiy pudrat tashkilotlarini yoki o‘zini o‘zi band qilgan shaxs sifatida ro‘yxatdan o‘tgan yollanma ishchilarni jalb etgan holda amalga oshirilishi mumkin;
 kreditlar bo‘yicha ta’minot sifatida jismoniy shaxslarga tegishli bo‘lgan yakka tartibdagi uy-joy garovi yoki boshqa ta’minot turlari taqdim etiladi;
 agar qarz oluvchi tomonidan kredit olish vaqtida boshqa ta’minot turi taqdim etilgan bo‘lsa, yakka tartibdagi uy-joy qurilishi (rekonstruksiya qilinishi) yakunlanib kadastr hujjatlari rasmiylashtirilganidan so‘ng, kredit bo‘yicha ta’minot ushbu uy-joyning ipotekasiga almashtiriladi;
 daromadi yuqori bo‘lmagan va uy-joy sharoitini yaxshilashga muhtoj fuqarolarga yakka tartibdagi uy-joylarga ajratilgan ipoteka kreditlari bo‘yicha dastlabki besh yil mobaynida foiz stavkasining 10 foizlik punktdan oshgan qismini qoplash uchun Davlat budjetidan subsidiyalar ajratiladi;
 subsidiyalar qurilgan (rekonstruksiya qilingan) yakka tartibdagi uy-joyning kadastr hujjatlari rasmiylashtirilgan oyning keyingi oyidan boshlab to‘lanadi.
 7. 2021-yil 1-iyundan boshlab ipoteka krediti bo‘yicha dastlabki badal va foiz to‘lovlarining bir qismini qoplash uchun subsidiyalar to‘lashning soddalashtirilgan tartibi joriy qilinsin, unga muvofiq:
 fuqarolar tomonidan subsidiya olish uchun arizalar yil davomida topshirilishi mumkin;
 subsidiya olish uchun murojaat qilgan ariza beruvchining daromadlariga u bilan birga yashamayotgan yaqin qarindoshlarining daromadlari ham kiritilishi mumkin;
 subsidiya olish uchun murojaat qilgan ariza beruvchidan “Ijtimoiy himoya yagona reyestri” axborot tizimi orqali olish mumkin bo‘lgan hujjatlarni (ma’lumotlarni) talab qilish man etiladi;
 uy-joy sotib olish uchun subsidiya taqdim etish to‘g‘risidagi xabarnoma ular berilgan vaqtdan boshlab 12 oy davomida amal qiladi.
 8. Iqtisodiy taraqqiyot va kambag‘allikni qisqartirish vazirligi Moliya vazirligi bilan birgalikda 2021-yil 1-iyunga qadar:
 subsidiya to‘lanadigan fuqarolarni tanlab olish hamda subsidiya taqdim etish to‘g‘risidagi xabarnomalarni berish jarayonlarining muddatini yetti kungacha qisqartirish va to‘liq avtomatlashtirish, mazkur ishlarni amalga oshirish uchun Davlat budjetidan mablag‘lar ajratish;
 daromadi yuqori bo‘lmagan va uy-joy sharoitini yaxshilashga muhtoj fuqarolarning ipoteka kreditlari bo‘yicha dastlabki badalning bir qismini qoplash uchun uy-joy hisoblangan qiymatining 10 foizigacha subsidiyalar to‘lashning tabaqalashtirilgan tartibini joriy etish yuzasidan takliflarni Vazirlar Mahkamasiga kiritsin.
 9. Iqtisodiy taraqqiyot va kambag‘allikni qisqartirish vazirligi, Qurilish vazirligi hamda Moliya vazirligining uy-joy sharoitlarini yaxshilashga muhtoj bo‘lgan fuqarolar, shu jumladan xotin-qizlarni ijara huquqi asosida vaqtinchalik joylashtirish uchun uy-joylarni sotib olish to‘g‘risidagi taklifi ma’qullansin. 
 Belgilansinki:
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan Davlat budjeti parametrlarida O‘zbekiston Respublikasi Prezidenti topshiriqlariga asosan hududlarni ijtimoiy-iqtisodiy rivojlantirish uchun ko‘zda tutilgan mablag‘lar hisobidan 5-ilovaga muvofiq 1 000 ta kvartira sotib olinadi;
 uy-joy sharoitlarini yaxshilashga muhtoj bo‘lgan fuqarolar, shu jumladan xotin-qizlar sotib olingan uy-joylarga davlat uy-joy fondidagi turar joylarni ijaraga berish tartibiga muvofiq joylashtiriladi;
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga mahalliy budjet daromadlarining oshirib bajarilgan qismi hamda qonunchilikda taqiqlanmagan boshqa manbalar hisobidan mazkur Farmonning 5-ilovasida tegishli hudud uchun belgilangan kvartiralar sonini oshirish huquqi beriladi.
 10. 2021-yil 1-iyundan boshlab Toshkent shahrida tajriba tariqasida boshpanasiz, og‘ir turmush sharoitiga tushib qolgan hamda “Ijtimoiy himoya yagona reyestri” axborot tizimida ro‘yxatga olingan fuqarolarga ijara xarajatlarining bir qismini qoplash uchun mahalliy budjet mablag‘laridan olti oy davomida oylik ijara to‘lovining 50 foizi miqdorida, biroq bazaviy hisoblash miqdorining ikki yarim baravaridan oshmagan holda oylik pul kompensatsiyasini to‘lash tartibi joriy qilinsin.
 Moliya vazirligi Toshkent shahar hokimligi bilan birgalikda 2021-yil 31-dekabrga qadar tajriba natijalaridan kelib chiqib ijara xarajatlarining bir qismini qoplash uchun pul kompensatsiyasini to‘lash tartibini boshqa hududlarda tatbiq etish bo‘yicha takliflarni Vazirlar Mahkamasiga kiritsin.
 11. O‘zbekiston Respublikasi Oliy Majlisi Senatining ijtimoiy hamkorlikni yanada kuchaytirish, kompensatsiya, subsidiyalar va davlat tomonidan taqdim etiladigan boshqa imtiyozlarni adolatli taqsimlash hamda ulardan samarali foydalanish maqsadida hududlarda senatorlar, deputatlar va jamoat faollari ishtirokida “Xalqparvar” komissiyalarini tashkil etish to‘g‘risidagi taklifi ma’qullansin. 
 “Xalqparvar” komissiyalariga mahalliy hokimliklar hamda mas’ul davlat idoralarning uy-joylar qurish uchun yer uchastkalarini ajratish, qurilish ishlarini o‘z vaqtida va sifatli amalga oshirish, subsidiya to‘lanadigan fuqarolarni tanlab olish, uy-joy sharoitlarini yaxshilashga muhtoj bo‘lgan fuqarolar ro‘yxatini shakllantirish faoliyati ustidan jamoatchilik nazoratini o‘rnatish hamda mazkur sohada byurokratiya, sansalorlik va boshqa ma’muriy to‘siqlarning oldini olishga qaratilgan aniq choralarni amalga oshirish tavsiya etilsin.
 Uy-joy kommunal xizmat ko‘rsatish vaziri Sh. Xidoyatov, O‘zbekiston Respublikasi Prezidenti huzuridagi Xavfsizlik kengashi kotibining birinchi o‘rinbosari E. Aripov, axborot texnologiyalari va kommunikatsiyalarini rivojlantirish vaziri Sh. Sadikov “Xalqparvar” komissiyalarini tashkil etish va ularning faoliyatini yo‘lga qo‘yishda xalq deputatlari Kengashlariga amaliy yordam ko‘rsatsin. 
 12. Quyidagilar 2021-yil 1-mayga qadar:
 a) Moliya vazirligi aholiga qulay shaklda quyidagi ma’lumotlarni taqdim etuvchi ipoteka bozori veb-portalini ishga tushirsin:
 ipoteka kreditlarini berish va subsidiyalar to‘lash tartibi;
 uy-joylar qurilishini amalga oshiruvchi tadbirkorlik subyektlari, ular tomonidan qurilayotgan ko‘p kvartirali uy-joylar, ulardagi kvartiralar soni, maydoni, qiymati va joylashuvi;
 kredit olish mumkin bo‘lgan tijorat banklari va ular tomonidan beriladigan kreditlarning shartlari;
 b) Qurilish vazirligi uy-joylar qurilishini amalga oshiruvchi tadbirkorlik subyektlari va loyihaviy texnik ko‘rsatkichlarni (uy-joylar qurish davlat maqsadli dasturlari, ko‘p kvartirali uy-joylar qurilishi narxi, soni, joylashuvi va boshqalar) o‘z ichiga olgan elektron ma’lumotlar bazasining ishga tushirilishini hamda ipoteka bozori veb-portali bilan integratsiyalashuvini ta’minlasin; 
 v) Markaziy bank qonun bilan himoyalangan ma’lumotlar maxfiyligini ta’minlagan holda, qarz oluvchilar, ipoteka kreditlarining soni, turi, hajmi, garovga qo‘yilgan mulkning narxi, kreditlar qiymati, kredit qarzlari to‘lanmaganligi to‘g‘risidagi konsolidatsiyalashgan ma’lumotlarni Moliya vazirligiga ipoteka bozori veb-portalida joylashtirish uchun idoralararo elektron axborot almashinuvi orqali doimiy ravishda taqdim etib borsin.
 13. Moliya vazirligiga: 
 “O‘zbekiston ipotekani qayta moliyalashtirish kompaniyasi” AJ bilan qayta moliyalashtirish bitimini imzolagan tijorat banklariga keyinchalik Osiyo taraqqiyot banki tomonidan belgilangan muvofiqlik mezon va talablari asosida aholiga ipoteka kreditlarini berish uchun 2021-yilda 13 oy muddatga bozor (foiz) stavkasida mablag‘lar ajratish;
 vaqtincha bo‘sh turgan manbalar hisobidan “O‘zbekiston ipotekani qayta moliyalashtirish kompaniyasi” AJga qisqa muddatga Markaziy bankning asosiy stavkasida mablag‘lar ajratish huquqi berilsin.
 14. Uy-joylar narxini arzonlashtirish maqsadida 2021-yil 1-apreldan boshlab shunday tartib o‘rnatilsinki, unga muvofiq yangi tartib doirasida:
 a) ko‘p kvartirali uy-joylar qishloq joylarda 5 va undan yuqori qavatli, shaharlarda 7 va undan yuqori qavatli, monolit temir-beton va yirik panelli konstruksiyalar hamda boshqa qurilish materiallari asosida, shuningdek, shaharsozlik normalari va qoidalariga muvofiq ikkinchi darajadan past bo‘lmagan issiqlik himoyasi bilan ta’minlangan holda massiv shaklida quriladi;
 b) tashqi muhandislik-transport kommunikatsiyalarini qurish va massivlarni qurish loyihalarini ishlab chiqish:
 shaharlarda — ko‘p kvartirali uy-joylar qurish uchun yer uchastkalarini “E-IJRO AUKSION”da elektron auksion orqali sotishdan tushgan mablag‘lar, zarur hollarda mahalliy budjet yoki boshqa mablag‘lar hisobidan;
 qishloq joylarda — O‘zbekiston Respublikasining respublika budjeti mablag‘lari hisobidan amalga oshiriladi;
 v) ko‘p kvartirali uy-joylar qurilishi uchun tashqi muhandislik- kommunikatsiya tarmoqlariga ulashni hamda geologik jihatdan eng maqbul variantlarni hisobga olgan holda, hududlarning qurish loyihalariga muvofiq bo‘lgan yaxlit massiv shaklidagi yer uchastkalari tanlanadi;
 e) 2023-yil 1-yanvarga qadar: 
 “Yangi O‘zbekiston” massivlarida, shuningdek, oldingi yillarda barpo etilgan massivlarda va ularning bo‘sh turgan yer uchastkalarida uy-joy quruvchi tashkilotlar uchun sement hamda metall prokatini sotish bo‘yicha alohida birja savdo seksiyasi joriy qilinadi; 
 j) sement mahsulotini (TIF TN kodi 2523) O‘zbekiston Respublikasi hududiga olib kirishda bojxona bojining nol stavkasi qo‘llaniladi.
 15. Belgilansinki, yangi tartibga muvofiq ko‘p kvartirali uy-joylar qurilishida:
 “SS” va undan yuqori reyting bahosiga ega bo‘lgan qurilish tashkilotlari qatnashish huquqiga ega;
 tashqi muhandislik-transport kommunikatsiyalarini qurish hamda massivlarni qurish loyihalarini ishlab chiqish bo‘yicha buyurtmachi vazifasi Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari huzuridagi “Yagona buyurtmachi xizmati” injiniring kompaniyalari va tegishli foydalanuvchi tashkilotlar tomonidan amalga oshiriladi;
 ichki muhandislik-transport kommunikatsiyalarini qurish — tadbirkorlik subyekti tomonidan o‘z mablag‘lari hisobidan amalga oshiriladi va mazkur xarajatlar uy-joyning narxiga kiritiladi;
 qurilayotgan uy-joylarga tutash hududlarni obodonlashtirish ishlari — mahalliy budjet hamda qonunchilikda taqiqlanmagan boshqa manbalar hisobidan bajariladi;
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari huzuridagi “Yagona buyurtmachi xizmati” injiniring kompaniyalari tomonidan qurilish tashkilotlari bilan tuzilgan shartnomalar asosida ko‘p kvartirali uy-joylar qurilishi bo‘yicha injiniring xizmatlari, shu jumladan texnik nazorat amalga oshiriladi.
 16. Vazirlar Mahkamasi 2021-yil 1-aprelga qadar 2021-yilda ko‘p kvartirali uy-joylar quriladigan yer uchastkalarining manzilli ro‘yxatini tasdiqlasin.
 17. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari 2021-yil 1-aprelga qadar:
 Davlat soliq qo‘mitasi huzuridagi Kadastr agentligi bilan birgalikda shaharlarda ko‘p kvartirali uy-joylarni qurish uchun yer uchastkalarini “E-IJRO AUKSION” yagona elektron savdo maydonchasidagi elektron auksionga qo‘yilishini ta’minlasin.
 18. 2021-yil 15-martdan boshlab tijorat banklariga o‘z resurslari hisobidan ulushdor-jismoniy shaxslarga berilgan ipoteka kreditlarini Moliya vazirligi tomonidan tijorat banklariga ajratilgan mablag‘lar hisobidan qayta moliyalashtirishga ruxsat etilsin. 
 Bunda, ulushdor-jismoniy shaxslarning ipoteka kreditlari ulush kiritish asosida qurilgan ko‘p qavatli uy-joylardagi kvartiralar davlat ro‘yxatidan o‘tkazilganidan so‘ng mazkur Farmonning 3-ilovasida belgilangan ipoteka kreditining eng ko‘p miqdoridan oshmagan miqdorda qayta moliyalashtiriladi.
 19. O‘zbekiston Respublikasi Prezidentining 2020-yil 1-maydagi PQ-4701-son qarori bilan joriy etilgan xususiy pudrat tashkilotlarining tijorat banklaridan olingan kreditlari bo‘yicha Tadbirkorlik faoliyatini qo‘llab-quvvatlash davlat jamg‘armasi tomonidan kafillik va kompensatsiya to‘lash tartibi 2022-yil 31-dekabrga qadar uzaytirilsin.
 20. Qurilish vazirligi:
 2021-yil 1-mayga qadar shaharsozlik normalari va qoidalariga muvofiq yakka tartibdagi uy-joylarning namunaviy loyihalarini ishlab chiqsin va o‘zining rasmiy veb-saytida joylashtirsin;
 bir oy muddatda Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari bilan birgalikda loyiha institutlarining hududlardagi filiallarini tashkil etish bo‘yicha amaliy chora-tadbirlarni ishlab chiqsin va ularni amalga oshirsin.
 21. Vazirlar Mahkamasi:
 a) bir hafta muddatda import o‘rnini bosuvchi, raqobatbardosh, sifatli va hududlarda mahalliylashtirilgan qurilish materiallaridan foydalanishni kengaytirish hamda ularning qiymati keskin o‘sishiga yo‘l qo‘ymaslik orqali uy-joylar narxini maqbullashtirish hamda quruvchi tashkilotlarga qulay shart-sharoitlar yaratish bo‘yicha qo‘shimcha takliflarni;
 b) 2021-yil 1-iyunga qadar:
 fuqarolarga ularning davlat pensiyasini olish huquqi yuzaga kelishidan qat’i nazar jamg‘arib boriladigan majburiy pensiya badallarini ipoteka kreditlari bo‘yicha dastlabki badal yoki asosiy qarzni qoplashga yo‘naltirish huquqini berish;
 tadbirkorlik subyektlari hamda mahalliy hokimliklar o‘rtasida tuzilgan shartnomalar asosida ko‘p kvartirali uy-joylarni qurish amaliyotini joriy etish;
 ijobiy xalqaro tajribani inobatga olgan holda “maqsadli ipoteka omonati” mexanizmini joriy qilish yuzasidan asoslangan takliflarni O‘zbekiston Respublikasi Prezidenti Administratsiyasiga kiritsin. 
 22. Uy-joy kommunal xizmat ko‘rsatish vazirligi bir oy muddatda ko‘p kvartirali uy-joylarga xizmat ko‘rsatuvchi korxona va tashkilotlar uchun qulay shart-sharoitlar yaratish hamda ularning faoliyatini rag‘batlantirish bo‘yicha O‘zbekiston Respublikasi Prezidenti qarori loyihasini Vazirlar Mahkamasiga kiritsin.
 23. Iqtisodiy taraqqiyot va kambag‘allikni qisqartirish vazirligi Qurilish vazirligi va “O‘zbekiston respublika tovar-xomashyo birjasi” AJ bilan birgalikda bir oy muddatda alohida birja savdo seksiyasida uy-joy quruvchi tashkilotlarga sement hamda metall prokatini sotish tartibini ishlab chiqsin.
 24. O‘zbekiston Respublikasi Prezidentining ayrim hujjatlariga 6-ilovaga muvofiq o‘zgartirish va qo‘shimchalar kiritilsin.
 25. O‘zbekiston Milliy teleradiokompaniyasi va O‘zbekiston Milliy axborot agentligi Moliya vazirligi, Iqtisodiy taraqqiyot va kambag‘allikni qisqartirish vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari mazkur Farmonning mazmun, mohiyati va natijalarini ommaviy axborot vositalari orqali muntazam yoritilishini ta’minlasin.
 26. Moliya vazirligi, Iqtisodiy taraqqiyot va kambag‘allikni qisqartirish vazirligi manfaatdor vazirlik va idoralar bilan birgalikda ikki oy muddatda qonun hujjatlariga mazkur Farmondan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 27. Mazkur Farmonning ijrosini tashkil etishga mas’ul va shaxsiy javobgar etib O‘zbekiston Respublikasi Bosh vazirining o‘rinbosarlari A.J. Ramatov va J.A. Qo‘chqorov, moliya vaziri T.A. Ishmetov va qurilish vaziri B.I. Zakirov, Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari belgilansin.
 Farmonning ijrosini har chorakda muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasining Bosh vaziri A.N. Aripov zimmasiga yuklansin.
 1. O‘zbekiston Respublikasi Prezidentining 2012-yil 2-avgustdagi “Sud tizimi xodimlarini ijtimoiy muhofaza qilishni tubdan yaxshilash chora-tadbirlari to‘g‘risida”gi PF-4459-son Farmonining 2-bandidan “imtiyozli shartlar asosida” so‘zlari chiqarib tashlansin.
 2. O‘zbekiston Respublikasi Prezidentining 2018-yil 12-apreldagi PF-5414-son Farmoni bilan tasdiqlangan Davlat bojxona xizmati organlari faoliyatini takomillashtirish bo‘yicha chora-tadbirlar dasturining rus tilidagi matni 43-pozitsiyasidan “lgotnix” so‘zi chiqarib tashlansin.
 3. O‘zbekiston Respublikasi Prezidentining 2018-yil 13-iyuldagi “Sud-huquq tizimini yanada takomillashtirish va sud hokimiyati organlariga ishonchni oshirish chora-tadbirlari to‘g‘risida”gi PF-5482-son Farmonining 9-bandi “b” kichik bandidan “imtiyozli” so‘zi chiqarib tashlansin.
 4. O‘zbekiston Respublikasi Prezidentining 2019-yil 13-maydagi “Ipoteka krediti bozorini rivojlantirish va kengaytirishga oid qo‘shimcha chora-tadbirlar to‘g‘risida”gi PF-5715-son Farmonida:
 a) 12-bandda:
 birinchi xatboshisidagi “Arzon uy-joylar qurish davlat maqsadli dasturlarini muvofiqlashtirish va moliya bozori vositalarini rivojlantirish boshqarmasi” so‘zlari “Ipoteka krediti bozorini moliyalashtirish va rivojlantirish departamenti” so‘zlari bilan almashtirilsin;
 ikkinchi xatboshisidagi “Boshqarmaning” so‘zi “Departamentning” so‘zlari bilan almashtirilsin;
 beshinchi xatboshisi “hamkorlikda” so‘zidan keyin “ipoteka” so‘zi bilan to‘ldirilsin;
 b) 1-ilovaning 13-pozitsiyasi “Tadbir nomi” ustunidagi “Arzon uy-joylar qurish davlat maqsadli dasturlarini muvofiqlashtirish va moliya bozori vositalarini rivojlantirish boshqarmasi” so‘zlari “Ipoteka krediti bozorini moliyalashtirish va rivojlantirish departamenti” so‘zlari bilan almashtirilsin.
 5. O‘zbekiston Respublikasi Prezidentining 2019-yil 28-noyabrdagi “Ipoteka krediti mexanizmlarini takomillashtirishga oid qo‘shimcha chora-tadbirlar to‘g‘risida”gi PF-5886-son Farmonida:
 a) 1-bandda:
 ikkinchi xatboshisidagi “15 yil” so‘zlari “20 yil” so‘zlari bilan almashtirilsin;
 beshinchi xatboshisidagi “kam ta’minlangan” so‘zlari “daromadi yuqori bo‘lmagan” so‘zlari bilan almashtirilsin;
 b) 2-bandning ikkinchi xatboshi quyidagi tahrirda bayon etilsin:
 “qishloq joylarda — Qoraqalpog‘iston Respublikasi va viloyatlar shaharlariga va tuman ma’muriy markazlariga tutash hududlarda;”;
 v) 4-bandi quyidagi tahrirda bayon etilsin:
 “Belgilab qo‘yilsinki, yangi tartib doirasida O‘zbekiston Respublikasi Moliya vazirligi tomonidan tijorat banklariga ajratilgan mablag‘lar hisobidan ipoteka kreditlari birlamchi uy-joy bozorida sotiladigan kvartiralarni (shu jumladan, yangi tartib doirasidan tashqari qurilgan va birlamchi uy-joy bozorida sotiladigan kvartiralarni) sotib olish uchun shaharlarda va qishloq joylarda uy-joy hisoblangan qiymatining 85 foizidan oshmaydigan miqdorda 20 yil muddatga va dastlabki badali sotib olinadigan kvartira qiymatining 15 foizidan kam bo‘lmagan miqdorda beriladi.
 Bunda:
 uy-joylarning hisoblangan qiymati har yili Moliya vazirligi tomonidan Iqtisodiy taraqqiyot va kambag‘allikni qisqartirish vazirligi hamda Qurilish vazirligi bilan birgalikda kvartira xonalari sonidan qat’i nazar uning bir kvadrat metrining tegishli hududdagi o‘rtacha bozor qiymati hamda maydonining eng ko‘p me’yoridan kelib chiqib belgilanadi;
 sotib olinadigan kvartiraning qiymati uy-joyning hisoblangan qiymatidan oshib ketgan taqdirda, qiymatning qolgan qismi qarz oluvchi tomonidan o‘z mablag‘lari va qonun hujjatlarida taqiqlanmagan boshqa manbalar hisobidan to‘lanadi;
 O‘zbekiston Respublikasi Markaziy bankining asosiy stavkasi pasaytirilgan taqdirda, Moliya vazirligi tomonidan ajratilgan mablag‘lar va tijorat banklarining ipoteka kreditlari bo‘yicha foizlar mutanosib ravishda kamayadi, oshirilgan taqdirda esa o‘zgarishsiz qoladi”.
 g) 6-bandning ikkinchi xatboshisi “joylarda —” so‘zlaridan keyin “dastlabki badalning bir qismini to‘lash bilan bog‘liq xarajatlarni qoplash uchun uy-joy hisoblangan qiymatining 10 foizi miqdorida va” so‘zlari bilan to‘ldirilsin;
 d) 8-bandning to‘rtinchi — oltinchi xatboshilari chiqarib tashlansin;
 e) 11-band uchinchi xatboshisidagi “dasturlari) muddatlari tugaguniga qadar ushbu dasturlarni saqlab qolish” so‘zlari “dasturlari)ni 2020-2021-yillarda ham amalga oshirish” so‘zlari bilan almashtirilsin;
 j) 20-bandda:
 uchinchi xatboshi quyidagi tahrirda bayon etilsin:
 “O‘zbekiston Respublikasi Bosh vazirining o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov zimmasiga — subsidiyalar to‘lanadigan shaxslarni tanlab olishda shaffoflik va oshkoralikni, jumladan mazkur jarayonga talabgorlarning o‘zlarini, keng jamoatchilik va fuqarolik jamiyati institutlarini faol jalb etish orqali ta’minlash yuzasidan;”;
 beshinchi xatboshi quyidagi tahrirda bayon etilsin:
 “O‘zbekiston Respublikasi moliya vaziri T.A. Ishmetov zimmasiga — ushbu Farmonda nazarda tutilgan tadbirlarni amalga oshirish uchun O‘zbekiston Respublikasi Davlat budjetidan zarur mablag‘larni o‘z vaqtida ajratish va boshqa moliyaviy resurslarni jalb qilish yuzasidan”;
 z) 3 — 5-ilovalar o‘z kuchini yo‘qotgan deb hisoblansin.
 6. O‘zbekiston Respublikasi Prezidentining 2020-yil 26-martdagi “Iqtisodiyotni rivojlantirish va kambag‘allikni qisqartirishga oid davlat siyosatini tubdan yangilash chora-tadbirlari to‘g‘risida”gi PF-5975-son Farmonining 1-bandi “z” kichik bandida:
 ikkinchi xatboshisidagi “shaharlarni” so‘zi “respublika hududlarida uy-joy qurilish bozori va shaharlarni” so‘zlari bilan almashtirilsin;
 quyidagi tahrirdagi yettinchi xatboshi bilan to‘ldirilsin:
 “daromadi yuqori bo‘lmagan va uy-joy sharoitlarini yaxshilashga muhtoj bo‘lgan fuqarolarga ipoteka krediti bo‘yicha O‘zbekiston Respublikasi Davlat budjeti mablag‘lari hisobidan subsidiyalar ajratilishini muvofiqlashtirish;”.
 7. O‘zbekiston Respublikasi Prezidentining 2020-yil 18-maydagi “Koronavirus pandemiyasi davrida aholi va tadbirkorlik subyektlarini qo‘llab-quvvatlash bo‘yicha navbatdagi chora-tadbirlar to‘g‘risida”gi PF-5996-son Farmonining 6-bandi o‘z kuchini yo‘qotgan deb hisoblansin.
 8. O‘zbekiston Respublikasi Prezidentining 2016-yil 21-oktabrdagi “2017 — 2021-yillarda qishloq joylarda yangilangan namunaviy loyihalar bo‘yicha arzon uy-joylar qurish dasturi to‘g‘risida”gi PQ-2639-son qarori 7-ilovasining rus tilidagi matni quyidagi tahrirda bayon etilsin:
 9. O‘zbekiston Respublikasi Prezidentining 2016-yil 22-noyabrdagi “2017 — 2020-yillarda shaharlarda arzon ko‘p kvartirali uylarni qurish va rekonstruksiya qilish dasturini amalga oshirish chora-tadbirlari to‘g‘risida”gi PQ-2660-son qarorining 1-ilovasi quyidagi tahrirda bayon etilsin:
 10. O‘zbekiston Respublikasi Prezidentining 2017-yil 31-maydagi “Madaniyat va san’at sohasini yanada rivojlantirish va takomillashtirishga doir chora-tadbirlar to‘g‘risida”gi PQ-3022-son qarorining 7-bandi to‘rtinchi xatboshisidan “imtiyozli” so‘zi chiqarib tashlansin.
 11. O‘zbekiston Respublikasi Prezidentining 2017-yil 27-iyuldagi “Oliy ma’lumotli mutaxassislar tayyorlash sifatini oshirishda iqtisodiyot sohalari va tarmoqlarining ishtirokini yanada kengaytirish chora-tadbirlari to‘g‘risida”gi PQ-3151-son qarorining 6-bandida “imtiyozli ipoteka kreditini 25 yil” so‘zlari “ipoteka kreditini 20 yil” so‘zlari bilan almashtirilsin.
 12. O‘zbekiston Respublikasi Prezidentining 2017-yil 8-avgustdagi “O‘zbekiston davlat konservatoriyasi faoliyatini yanada rivojlantirish va takomillashtirish chora-tadbirlari to‘g‘risida”gi PQ-3178-son qarorining 6-bandidan “imtiyozli” so‘zi chiqarib tashlansin.
 13. O‘zbekiston Respublikasi Prezidentining 2017-yil 16-avgustdagi PQ-3218-son qarori bilan tasdiqlangan O‘zbekiston davlat san’at va madaniyat institutining Farg‘ona mintaqaviy filialini tashkil etish, uning moddiy-texnika bazasini shakllantirish, o‘quv va ilmiy-pedagogik ta’minlash chora-tadbirlari dasturining 13-pozitsiyasining “Tadbirlar mazmuni” ustunidan “imtiyozli” so‘zi chiqarib tashlansin.
 14. O‘zbekiston Respublikasi Prezidentining 2017-yil 23-oktabrdagi “2017 — 2020-yillarda shaharlarda arzon ko‘p kvartirali uylarni qurish va rekonstruksiya qilish dasturini samarali amalga oshirish borasidagi qo‘shimcha chora-tadbirlar to‘g‘risida”gi PQ-3350-son qarorining 1-ilovasi quyidagi tahrirda bayon etilsin:
 15. O‘zbekiston Respublikasi Prezidentining 2018-yil 18-iyuldagi “2018-yilda qishloq joylarda yangilangan namunaviy loyihalar bo‘yicha arzon uy-joylar va shaharlarda arzon ko‘p kvartirali uylar qurish dasturlarini amalga oshirish mexanizmlarini takomillashtirishga doir qo‘shimcha chora-tadbirlar to‘g‘risida”gi PQ-3863-son qarorining 2-bandi quyidagi tahrirda bayon etilsin:
 “2. O‘zbekiston Respublikasi Moliya vazirligi:
 a) ishtirok etuvchi tijorat banklarining buyurtmanomalari bo‘yicha turar joy sharoitlarini yaxshilashga muhtoj bo‘lgan oilalar uchun arzon uylar qurish uchun 20 yil muddatga:
 2018-2019-yillar dasturlarini amalga oshirish doirasida 2 yillik imtiyozli davr bilan hamda dastlabki 5 yil mobaynida yillik 4 foizli stavka bo‘yicha va keyingi davrda ishtirok etuvchi tijorat banklarining yillik 3 foiz miqdoridagi marjasini hisobga olgan holda O‘zbekiston Respublikasi Markaziy bankining asosiy stavkasi miqdorida;
 2020-yildan boshlab dasturlarni amalga oshirish doirasida — bir yillik imtiyozli davr bilan hamda dastlabki 5 yil mobaynida har yili foiz stavkasi qat’iy belgilangan 4 foizdan tijorat banklarining 3 foiz miqdoridagi marjasini hisobga olgan holda O‘zbekiston Respublikasi Markaziy bankining asosiy stavkasi darajasigacha bir me’yorda oshib boradigan foiz stavkasida va keyingi davrda ishtirok etuvchi tijorat banklarining yillik 3 foiz miqdoridagi marjasi hisobga olgan holda O‘zbekiston Respublikasi Markaziy bankining asosiy stavkasi miqdorida, kredit liniyasi mablag‘larini Qishloq joylarda yangilangan namunaviy loyihalar bo‘yicha arzon uy-joylar qurish dasturi doirasida uy-joylar qurishga maqsadli yo‘naltirgan holda milliy valyutada kredit liniyalari ochsin;
 b) ushbu qarordan kelib chiqadigan o‘zgartirishlarni hisobga olgan holda, qishloq joylarda uy-joylar qurishni moliyalashtirish uchun 2018-yilda O‘zbekiston Respublikasi Davlat budjeti mablag‘lari hisobidan qo‘shimcha mablag‘lar yo‘naltirsin.”.
 16. O‘zbekiston Respublikasi Prezidentining 2018-yil 24-noyabrdagi “Qishloq joylarda va fuqarolarning ayrim toifalari uchun arzon uy-joylar qurishni kengaytirishga oid qo‘shimcha chora-tadbirlar to‘g‘risida”gi PQ-4028-son qarorining 10-bandi quyidagi tahrirda bayon etilsin:
 “10. O‘zbekiston Respublikasi Moliya vazirligi:
 a) O‘zbekiston Respublikasi Investitsiyalar va tashqi savdo vazirligi bilan birgalikda ichimlik suvi, kanalizatsiya va issiqlik ta’minoti inshootlari va tarmoqlari hamda avtomobil yo‘llari qurish uchun markazlashtirilgan manbalar hisobidan zarur mablag‘lar ajratsin;
 b) ishtirok etuvchi tijorat banklarining buyurtmanomalari bo‘yicha:
 2018-2019-yillar dasturlarini amalga oshirish doirasida 2 yillik imtiyozli davr bilan hamda dastlabki 5 yil mobaynida yillik 4 foizli stavka bo‘yicha va keyingi davrda ishtirok etuvchi tijorat banklarining marjasi yiliga 3 foiz miqdorida bo‘lishini hisobga olgan holda O‘zbekiston Respublikasi Markaziy bankining asosiy stavkasi miqdorida;
 2020-yildan boshlab dasturlarni amalga oshirish doirasida — bir yillik imtiyozli davr bilan hamda dastlabki 5 yil mobaynida har yili foiz stavkasi qat’iy belgilangan 4 foizdan tijorat banklarining marjasi yiliga 3 foiz miqdorida bo‘lishini hisobga olgan holda O‘zbekiston Respublikasi Markaziy bankining asosiy stavkasi darajasigacha bir me’yorda oshib boradigan foiz stavkasi miqdorida va keyingi davrda ishtirok etuvchi tijorat banklarining marjasi yiliga 3 foiz miqdorida bo‘lishini hisobga olgan holda O‘zbekiston Respublikasi Markaziy bankining asosiy stavkasi miqdorida qishloq joylarda yashovchi shaxslar uchun — 20 yil, fuqarolarning alohida toifalari uchun — 15 yil muddatlarga milliy valyutada kredit liniyalarini ochsin, ushbu mablag‘lar arzon uy-joylar qurilishiga maqsadli yo‘naltirilsin.”.
 17. O‘zbekiston Respublikasi Prezidentining 2019-yil 11-fevraldagi “Yetim bolalar va ota-onasining qaramog‘idan mahrum bo‘lgan bolalarni ijtimoiy himoya qilishni kuchaytirishga oid qo‘shimcha chora-tadbirlar to‘g‘risida”gi PQ-4185-son qarorining 9-bandi birinchi xatboshisidan va 10-bandidan “imtiyozli” so‘zi chiqarib tashlansin.
 18. O‘zbekiston Respublikasi Prezidentining 2020-yil 26-martdagi PQ-4653-son qarori bilan tasdiqlangan O‘zbekiston Respublikasi Iqtisodiy taraqqiyot va kambag‘allikni qisqartirish vazirligi to‘g‘risidagi nizomda:
 a) 11-bandi “z” kichik bandida:
 ikkinchi xatboshisidagi “shaharlarni” so‘zi “respublika hududlarida uy-joy qurilish bozori va shaharlarni” so‘zlari bilan almashtirilsin;
 quyidagi tahrirdagi sakkizinchi xatboshi bilan to‘ldirilsin:
 “daromadi yuqori bo‘lmagan va uy-joy sharoitlarini yaxshilashga muhtoj bo‘lgan fuqarolarga ipoteka krediti bo‘yicha O‘zbekiston Respublikasi Davlat budjeti mablag‘lari hisobidan subsidiyalar ajratilishini muvofiqlashtirish;”;
 b) 12-band 8-kichik bandining o‘n uchinchi xatboshidagi “shaharlarni” so‘zi “respublika hududlarida uy-joy qurilish bozori, shaharlarni” so‘zlari bilan almashtirilsin.
 19. O‘zbekiston Respublikasi Prezidentining 2020-yil 1-maydagi “Aholining uy-joy sharoitini yaxshilash hamda ipoteka krediti bozorini yanada kengaytirishga oid qo‘shimcha chora-tadbirlar to‘g‘risida”gi PQ-4701-son qarorida:
 a) 6-bandida:
 ikkinchi xatboshisidagi “2 — 4-bandlarida” va “2022-yil 1-yanvarga” so‘zlari tegishincha “3, 31 va 4-bandlarida” va “2021-yil 11-martga” so‘zlari bilan almashtirilsin;
 to‘rtinchi xatboshisidagi “2020 va 2021-yil uchun” so‘zlari “2021-yil 11-martga qadar” so‘zlari bilan almashtirilsin;
 b) 7-bandning ikkinchi, uchinchi va to‘rtinchi xatboshilari chiqarib tashlansin;
 v) 10-bandida:
 birinchi xatboshisi “1-maydan” so‘zlaridan keyin “2021-yil” so‘zlari bilan to‘ldirilsin;
 to‘rtinchi xatboshisidan “1 va 2 xonali, 3 va undan ko‘p xonali” so‘zlari chiqarib tashlansin.